Mali i Zi ratifikon anëtarësimin në NATO
Ligjvënësit e opozitës bojkotuan seancën dhe disa qindra përkrahës të opozitës të mbështetur nga Rusia, u mblodhën jashtë ndërtesës para se të fillonte seanca
Deputetët malazezë ratifikuan anëtarësimin e vendit ballkanik në NATO - një kthesë historike drejt Perëndimit. Ratifikimi u bë mes protestave nga aleati tradicional i Malit të Zi, Rusia dhe nga opozita pro-ruse. Deputetët, të mbledhur në kryeqytetin historik Cetinë votuan me 46 vota pro dhe asnjë kundër për ratifikimin e traktatit me NATO-n. Ata u ngritën në këmbë dhe e duartrokitën vendimin. Parlamenti ka 81 anëtarë por opozita proruse e bojkotoi seancën. Qindra përkrahës të opozitës protestuan jashtë ndërtesës. Mali i Zi ka një forcë të vogël ushtarake prej rreth 2 mijë trupash por pozita e tij strategjike i jep NATO-s kontroll të plotë në Adriatik. Vendet e tjera të Adriatikut, Shqipëria, Kroacia dhe Italia janë tashmë anëtare të Aleancës. Përpara seancës, protestuesit prorusë hodhën parulla dhe dhe dogjën një flamur të NATO-s. Protestuesit mbanin një pankartë ku shkruhej: Zyrtarët thanë se anëtarësimi në NATO do të sjellë qëndrueshmëri dhe përfitime ekonomike pas trazirave shekullore. Rusia është zemëruar nga zgjerimi i NATO-s me Malin e Zi, një zonë që tradicionalisht ka qenë në sferën ruse të interesit. Mali i Zi ka akuzuar Rusinë për mbështetjen e një grushtshteti të përgjakshëm pas zgjedhjeve të tetorit të kaluar, që thuhet se kishte për synim të ndalte rrugën e vendit drejt anëtarësimit në NATO. Rusia i ka mohuar akuzat. Vendi me 620,000 mijë banorë historikisht ka qenë i ndarë mes ndjekjes së politikave pro-perëndimore dhe aleancës me aleatët ortodoksë, Serbinë dhe Rusinë. Mali i Zi e fitoi pavarësinë nga Serbia në vitin 2006.